**Innspill til ny folkehelsemelding**

Tidlig innsats:

Tidlig innsats er viktig. Tidlig innsats kan ha samfunnsøkonomisk og folkehelsemessig effekt, men kan også stå igjen som lite effektfull. Norge er blant de land i verden med best registerinformasjon. Yngre legers forening ønsker seg fokus på forskning inn i dette arbeidet. Vi ønsker oss flere stipendiatstillinger for leger både i og utenfor spesialisthelsetjenesten.

Videre mener Yngre legers forening at innsatsen bør være to-delt:

1. Ta i bruk allerede tilgjengelig registerinformasjon for å styre arbeidsinnsatsen mot de mest effektfulle tiltakene
2. Skape robuste datainnsamlingsrutiner slik at iverksatte tiltak kan evalueres og justeres i takt med hva som gir best folkehelsemessig uttelling.

Tidlig innsats er et relativt begrep og kan romme innsats tidlig i livet, tidlig i et sykdomsforløp eller allerede før et svangerskapet. Forskning på hvilke tiltak som har effekt knyttet til dette er nødvendig.

Ikke-smittsomme sykdommer:

Ikke smittsomme sykdommer er samfunnsmessig utfordrende. Helsefremmende og helseforebyggende arbeid bør være hovedfokus, og basert på forskning, som også gjelder punktet over.

Folkehelsearbeid må prioriteres og være et fokusområde spesielt i kommunene og primærhelsetjenesten. Dette vil på sikt kunne bidra til å redusere samfunnets økende behov for spesialisthelsetjenestens kostbare tjenester. Det synes også viktig å finne møtepunkter mellom spesialisthelsetjenesten og primærhelsetjenesten hvor erfaringer av iverksatte helsefremmende tiltak kan drøftes i fellesskap.

Sosial ulikhet i helse

Det finnes mange former for sosial ulikhet i helse. Yngre legers forening ønsker å rette fokus på sosial ulikhet i helse, utviklingen av det flerdelte helsevesen og den uoffisielle hierarkiske inndelingen av sykdommer. En ser at enkelte tilstander blir bevilget store økonomiske bidrag for å utvikle medisiner, drive forskning etc, i forhold til andre mindre verdige tilstander.

Yngre legers forening ønsker seg en ekstern evaluerende instans, gjerne i form av Legeforeningens fagakse, som med kritisk og etisk blikk ser på det offentliges fordeling av midler mellom forskjellige sykdomsgrupper og som har mulighet til å påpeke opplagte sosiale ulikheter for relevante beslutningstakere i samfunnet.

I tillegg er det viktig at sosial ulikhet i helse ikke springer ut tidlig i barneårene. Vi ønsker oss et samfunn der barn har god tilgang til fysiske fritidsaktiviteter uavhengig av familieøkonomi og hvor kommune og skolevesen har fokus på sunne levevaner og kosthold.

Mvh

Lorentz Erland Linde

På vegne av

Yngre legers forening